Drie kinders versmoor in huisArgieffoto: SAPD Die KwaZulu-Natalse polisie doen ŉ geregtelike doodsondersoek nadat drie kinders ná ŉ huisbrand buite Estcourt gesterf het. Volgens die polisie het daar Donderdag omstreeks 22:30 ŉ brand by hul huis in die Ntabamhlophe-omgewing uitgebreek. “Die kinders, twee driejariges en ŉ sesjarige, het versmoor en is met hul aankoms by die hospitaal dood verklaar,” het die polisie gesê. Volgens die polisie dui voorlopige ondersoek daarop dat die brand deur ŉ onwettige elektriese verbinding veroorsaak is. Die ondersoek rakende die omstandighede rondom die voorval duur voort.